Insomnia (שיר של פיית'לס)

Insomnia (מאנגלית: נדודי שינה) הוא שיר מאת ההרכב הבריטי פיית'לס. השיר יצא לאור בתור הסינגל השני של ההרכב, והפך עד מהרה לאחד מהסינגלים המצליחים ביותר שלהם.

הסינגל יצא לאור לראשונה ב-1995 והגיע באותה שנה למיקום שיא של 27 במצעד הסינגלים הבריטי, כשהוא עוקף כך את מקומו במצעד הדאנס הבריטי של אותה השנה. באפריל 1996 נכלל השיר גם באלבומם הראשון, Reverence, ולאחר שחרורו מחדש כסינגל באוקטובר 1996 כבר כבש השיר את צמרת המצעדים בפינלנד, נורווגיה ושווייץ, וכן הגיע למקום הראשון במצעדי הדאנס הבריטי, האמריקני והקנדי, ולמקום השלישי במצעד הסינגלים הבריטי. עבור השיר הופק גם וידאו קליפ, אשר בוים על ידי הבמאית הבריטית לינדי היימן והתנגן רבות ב-MTV (לאחר עריכה קלה במילות השיר) בשנים שלאחר מכן.

ב-2013 נבחר השיר על ידי קוראי מגזין Mixmag למקום החמישי ברשימת להיטי הדאנס הגדולים של כל הזמנים. ב-2023 זכה הסינגל לשלושה תוארי פלטינה מטעם איגוד תעשיית ההקלטות הבריטי.

 רקע וכתיבה 
בשיר ישנו קטע ראפינג שמבוצע על ידי סולן הלהקה מקסי ג'אז, שמוגש מנקודת מבטו של בליין הסובל מנדודי שינה לאחר ש"החזיק" את עצמו ער לאורך הלילה (בעזרת סמי מרץ המכונים בשיר "peppers", כפי שמתואר בגרסת הסינגל והקליפ) וזאת אף על פי שניסה להרדם באמצעות שימוש בחומרי הרגעה (כדורי שינה בגרסת הסינגל, וקנאביס בגרסת האלבום). נושא השיר מוכר ונוגע מאוד לחייהם של בליינים וחובבי מוזיקת דאנס: השימוש בסמי מרץ היה (ועודנו) נפוץ מאוד בתרבות הרייב ומועדוני הלילה, ונדודי שינה היא תופעת לוואי נפוצה של שימוש שכזה.

בראיון שהעניק מקסי ג'אז ב-2020 סיפר כיצד השיר נגע ברגשותיהם של בליינים רבים: . הדובר בשיר מתואר כאדם עני, כנראה לאחר שהוציא את כל כספו על סמים ובילויים. הוא מחפש משהו במקרר לאכול כדי להרגיע את הבולמוס ("מאנץ'") שהגיע לאחר צריכת הסם אך מגלה שלא נותר לו דבר במקרר פרט ל"תפוח אדמה יבש ... אפילו לא לחם". לטענת מקסי, לקח לו כ-20 דקות לכתוב את מילות השיר לאחר שרולו ארמסטרונג העניק לו את השם לפני שסיים אותן באולפן בערב שלאחר מכן והקליט את השיר בכ-25 דקות. אף על פי שמקסי היה רחוק מתיאור דמות הדובר בשיר, מילות השיר נגעו לחוויה אישית שמקסי עבר בתקופה שקדמה לכתיבת השיר: מקסי סבל באותה תקופה ממורסה דנטלית שגרמה לו לכאבים עזים ולא איפשרה לו לישון במשך לילה שלם.

על פי דברי סיסטר בליס, הלחן נכתב בסככת הגינה של אולפן ההקלטות של מקסי. היא חשבה על שם השיר על סמך חוויותיה כדיג'יית, כשהיא טוענת שחוויית העבודה בסטודיו במהלך היום ותיקלוט במועדוני לילה עד השעות הקטנות היא "כמו להיות בג'ט לג תמידי". לטענתה, הבייסליין של השיר, המושפע מסגנון הרגאיי, הגיע בהשראת להקת הביג ביט Lionrock, בעוד שהרעיון לשים את הקטע המלודי והאינטסיבי ביותר בשיר דווקא לקראת סופו הגיע מהדרך בה להקת הדאנס Underworld בונה את ה"מתח" בשיריה: "רק לחכות, לחכות, לחכות, ופתאום... באנג!". סיסטר בליס כתבה את הקטע הנ"ל לאחר שרולו ביקש ממנה להכניס "הרבה נגינת כלי מיתר", והרעיון לעבור מסולם מז'ורי (כפי שמתבטא לאורך רוב השיר) לסולם מינורי (כפי שמתבטא בקטע הסיום) נלקח מהשיר "I Feel Love" של דונה סאמר.

 הוצאה לאור 
גרסת האלבום של השיר היא באורך של 8 דקות ו־47 שניות ומילותיה מתייחסות ישירות לשימוש בקנאביס, עובדה שהגבילה תחילה את שידור השיר בתחנות הרדיו. לחץ מ-MTV אילץ את מקסי לשנות את שורת הפתיחה של השיר מ-"I only smoke weed when I need to" (כפי שמופיעה בגרסת האלבום) לניסוח "נקי" יותר ("Deep in the bosom of the gentle night").

גרסת האלבום למעשה "מחוברת" לשיר Angeline שקדם לו ברשימת ההשמעה של האלבום, ומתחילה בצלצולי פעמונים ובחלק מהמלודיה של השיר הקודם, אפקטים קוליים ש"זורמים" אל השיר ומשתלבים בשניות הראשונות שלו. האפקטים הקוליים האלו מוכרים פחות לבלייני המועדונים, שמכירים בעיקר את הגרסה המכונה בשם Monster Mix (שאורכה 8 דקות ו־40 שניות) ואת גרסת הרדיו (Monster Mix Radio Edit).

הגרסה המכונה בשם Moody Mix (שאורכה מעל ל-10 דקות) מכילה בתחילתה סימפול מהיצירה "Novelty Waves" (1994) של המלחין הנורווגי Biosphere. הסימפול מופיע גם בגרסת האלבום, כיוון שגרסת האלבום היא למעשה שילוב של Moody Mix (בתחילת השיר) ו-Monster Mix (מאמצע השיר עד סופו).

מבין שתי הגרסאות שיצאו עם הסינגל במקור, גרסת Monster נחשבת למוכרת יותר. עם השקת הסינגל ב-1995, נבחרה גרסה זו לשידור ב"רדיו מס' 1" של ה-BBC והפכה עד מהרה ללהיט שנכנס אל מצעד 40 הלהיטים הגדולים ביותר בבריטניה. לאחר שהשיר זכה לפופולריות במרכז אירופה, הציע הדיג'יי של תחנת הרדיו, פיט טונג  להוציא לאור מחדש את הסינגל. חברת התקליטים הציעה לדחות את ההשקה המחודשת של הסינגל כך שיגיע לחנויות התקליטים יחד עם Say You'll Be There של הספייס גירלז, דבר שיגרום לכך שהתקליטים של שני הסינגלים יופיעו על המדפים זה לצד זה. השחרור המחודש של הסינגל זכה להצלחה מסחררת והגיע למקום השלישי במצעד הסינגלים הבריטי, שני מקומות מתחת לשיר של הספייס גירלז.

 וידאו קליפ 
הווידאו קליפ לשיר נוצר על סמך גרסת הרדיו (Monster Mix Radio Edit) ובוים על ידי הבמאית הבריטית לינדי היימן. הקליפ צולם במתחם המגורים איילסבורי שבדרום לונדון. הקליפ עלה לערוץ ה-VEVO של פיית'לס ביוטיוב ביולי 2015 ונכון לדצמבר 2025 מספר הצפיות בו עומד על יותר מ-180 מיליון.

 רשימת רצועות 

 מיקומי שיא 

 נתוני מכירות 
מקוםתאריםמכירותאוסטרליה (ARIA)זהב35,000בלגיה (BRMA)זהב25,000צרפת (SNEP)זהב250,000גרמניה (BVMI)פלטינה500,000נורווגיה (IFPI Norway)פלטינה20,000שווייץ (IFPI Switzerland)זהב25,000הממלכה המאוחדת (BPI)פלטינה ×31,800,000

 גרסאות נוספות 
 גרסת 2005 
ב-2005 זכה השיר לרמיקס שבוצע על ידי סיסטר בליס בשיתוף פעולה עם ארמנד ואן הלדן. הסינגל כלל גם שחרור מחודש של גרסת הרדיו מ-1996. הוצאת הגרסה לאור בוצעה על רקע יציאת אלבום "הלהיטים הגדולים" של פיית'לס, אך למרות זאת הרמיקס לא נכלל באלבום היות שהגרסה המלאה של Monster Mix כבר נכללה בו.

גרסת הרמיקס הגיעה למקום ה-17 במצעד הסינגלים הבריטי.

 רשימת רצועות 
דיסק 1

 "Insomnia" (Blissy vs. Armand Van Helden 2005 Rework) – 03:22
 "Insomnia" (Monster Mix Radio Edit) – 03:36

דיסק 2

 "Insomnia" (Blissy vs. Armand Van Helden 2005 Rework) – 03:22
 "Insomnia" (Sasha B.A Remix) – 09:52
 "Insomnia" (Armand's European Vacation Mix) – 08:03
 "Insomnia" (Monster Mix) – 08:35

 גרסאות נוספות 
 ב-2009 הוציאו הדיג'יים השווייצריים מייק קנדיס וג'ק הולידיי גרסת כיסוי משלהם לשיר, בסגנון אלקטרו האוס ויורודאנס. בספטמבר 2009 יצאה גרסת הכיסוי כסינגל והגיעה למקום שיא של 2 בדנמרק, למקום החמישי בלוקסמבורג, ולמקום התשיעי במצעד הסינגלים של פלנדריה בבלגיה.
 ב-2014 הוציא ההרכב הישראלי לימוזינה אקספרס גרסת כיסוי בעברית לשיר תחת השם "לא נרדם". הגרסה בוצעה בשיתוף פעולה עם הראפר פלד, שביצע את קטע הראפ בהשראת המילים המקוריות של מקסי. השיר בוצע לראשונה בהופעה חיה בפסטיבל "פאזה מורגנה 2014" של מלונות ישרוטל ומאז עלה לערוץ היוטיוב של ההרכב.
 ב-2015 הוציא הדיג'יי השוודי אביצ'י רמיקס לשיר תחת השם "Insomnia 2.0". הסינגל יצא לאור ב-24 ביולי 2015 והגיע לצמרת המצעדים בגרמניה ולצמרת מצעד הדאנס קלאב של בילבורד בארצות הברית. כמו כן, נכללה הגרסה באלבום Faithless 2.0 שיצאה באוקטובר אותה השנה.
 ב-2021 הוציא הדיג'יי הקובני-אמריקני מקאו פלקס (Macao Plex) רמיקס לשיר.
 ב-2025 הוציא ההרכב הבריטי Disclosure רמיקס לשיר.

קישורים חיצוניים



ציטוטים

הערות שוליים

קטגוריה:פיית'לס
קטגוריה:שירים על סמים
קטגוריה:שירים על שינה
קטגוריה:שירים על מסיבות